Document ID: 32004R0037

Uredba Komisije (ES) št. 37/2004
z dne 9. januarja 2004
o spremembi Uredbe Sveta (ES) št. 747/2001 o tarifnih kvotah Skupnosti in referenčnih količinah za nekatere kmetijske proizvode s poreklom iz Maroka
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 747/2001 z dne 9. aprila 2001 o zagotovitvi upravljanja tarifnih kvot Skupnosti in referenčnih količin za izdelke, ki so na podlagi sporazumov z nekaterimi sredozemskimi državami upravičeni do preferencialov, ter o razveljavitvi uredb (ES) št. 1981/94 in (ES) št. 934/95 [1], in zlasti člena 5(1)(b) Uredbe,
ob upoštevanju naslednjega:
(1) Sporazum v obliki izmenjave pisem med Evropsko skupnostjo in Kraljevino Maroko glede ukrepov vzajemne liberalizacije in nadomestitve protokolov 1 in 3 k Pridružitvenemu sporazumu med ES in Marokom je bil sklenjen 22. decembra 2003. Ta novi sporazum se uporablja od 1. januarja 2004, z izjemo členov 2, 4 in 5 novega kmetijskega protokola 1, v nadaljevanju "novi protokol 1", v zvezi z režimi, ki veljajo za uvoz v Skupnost kmetijskih proizvodov s poreklom iz Maroka. Navedeni členi se uporabljajo od 1. oktobra 2003 v zvezi s koncesijami, določenimi za paradižnike.
(2) Novi protokol 1 določa nove tarifne koncesije in spremembe obstoječih koncesij, določenih v Prilogi II k Uredbi (ES) št. 747/2001, izmed katerih nekatere sodijo v okvir tarifnih kvot in referenčnih količin Skupnosti.
(3) Za nekatere kmetijske proizvode, za katere se uporabljajo obstoječe tarifne koncesije v okviru referenčnih količin, novi protokol 1 določa oprostitev od carin znotraj tarifnih kvot ali oprostitev od carin za neomejene količine.
(4) Za izvajanje tarifnih koncesij, določenih v novem protokolu 1, je treba spremeniti Uredbo (ES) št. 747/2001.
(5) Za namen izračuna tarifnih kvot za prvo leto uporabe je treba določiti, da se razen za paradižnike iz oznake KN 07020000, za katere se obdobje veljavnosti kvote začne pred datumom začetka veljavnosti novega sporazuma, obsegi tarifnih kvot zmanjšajo v sorazmerju s tistim delom obdobja, ki je pred tem datumom že potekel.
(6) Da bi olajšali upravljanje nekaterih obstoječih tarifnih kvot, predvidenih v Uredbi (ES) št. 747/2001, je treba za obračun tarifnih kvot, odprtih v skladu z Uredbo (ES) št. 747/2001, kakor je spremenjena s to uredbo, upoštevati količine, uvožene v okviru navedenih kvot.
(7) Novi sporazum določa, da je treba tarifne kvote za sveže ali ohlajene paradižnike uporabljati od 1. oktobra 2003. Količine, ki so bile sproščene v prosti promet v Skupnosti od 1. oktobra 2003 z ugodnostmi obstoječih tarifnih kvot za sveže ali ohlajene paradižnike na podlagi Uredbe (ES) št. 747/2001, je torej treba upoštevati za obračun tarifnih kvot, odprtih v skladu z Uredbo (ES) št. 747/2001, kakor je spremenjena s to uredbo.
(8) V skladu z novim protokolom 1 mora biti obseg dodatnih tarifnih kvot za sveže in ohlajene paradižnike, veljaven od 1. novembra do 31. maja, vsako leto odvisen od celotne količine paradižnikov s poreklom iz Maroka, sproščene v prosti promet v Skupnosti med predhodnim obdobjem od 1. oktobra do 31. maja. Zato bi morala Komisija vsako leto pred 1. novembrom preučiti količine, sproščene v prosti promet med predhodnim obdobjem od 1. oktobra do 31. maja, in bi morala sprejeti določbe, da bi izvedla vse potrebne prilagoditve obsega dodatne tarifne kvote.
(9) Za tarifne kvote za sveže ali ohlajene paradižnike je treba v skladu z novim protokolom 1 določiti, da se lahko med vsakim uvoznim obdobjem od 1. oktobra do 31. maja neuporabljene količine mesečnih tarifnih kvot prenesejo ob dveh določenih datumih na dodatno tarifno kvoto, ki velja za navedeno uvozno obdobje.
(10) V skladu z novim protokolom 1 je treba obsege tarifnih kvot za nekatere proizvode povečati od 1. januarja 2004 do 1. januarja 2007 na podlagi štirih letnih in enakih obrokov, od katerih vsak ustreza 3 % teh obsegov.
(11) Ker je treba določbe iz teh uredb uporabljati od dne uporabe novega sporazuma, je primerno, da ta uredba začne veljati čimprej.
(12) Ukrepi, predvideni v tej uredbi, so v skladu z mnenjem Odbora za carinski zakonik,
SPREJELA NASLEDNJO UREDBO:
Člen 1
Uredba (ES) št. 747/2001 se spremeni:
1. Vstavi se naslednji člen 3a:
"Člen 3a
Posebne določbe za tarifne kvote za paradižnike s poreklom iz Maroka
Za paradižnike iz oznake KN 07020000, ki se sprostijo v prosti promet v vsakem obdobju od 1. oktobra do 31. maja (v nadaljevanju "uvozno obdobje"), se črpanje mesečnih tarifnih kvot, veljavnih pod zaporedno št. 09.1104 od 1. oktobra do 31. decembra in od 1. januarja do 31. marca, ustavi vsako leto 15. januarja in na drugi delovni dan v Komisiji po 1. aprilu. Naslednji delovni dan v Komisiji službe Komisije določijo neporabljeni preostanek vsake od teh tarifnih kvot in ga dajo na razpolago v okviru dodatne tarifne kvote, veljavne za navedeno uvozno obdobje pod zaporedno št. 09.1112.
Od tistih datumov dalje, ko se mesečne tarifne kvote ustavijo, se vsa retroaktivna črpanja iz vseh ustavljenih mesečnih tarifnih kvot in vsa naknadna vračila neporabljenih obsegov vsem ustavljenim mesečnim tarifnim kvotam izvedejo na dodatni tarifni kvoti, ki velja za navedeno uvozno obdobje."
2. Priloga II se nadomesti z besedilom, določenim v Prilogi k tej uredbi.
Člen 2
1. Za obdobje veljavnosti kvote, ki je še vedno odprta 1. januarja 2004, se za obračun ustreznih tarifnih kvot, določenih v Prilogi II k Uredbi (ES) št. 747/2001, kakor je spremenjena s to uredbo, upoštevajo količine, ki so bile v skladu z Uredbo (ES) št. 747/2001 sproščene v prosti promet v Skupnosti v okviru tarifnih kvot z zaporednimi številkami 09.1115, 09.1122, 09.1130, 09.1133, 09.1135, 09.1136 in 09.1137.
2. Za obračun tarifnih kvot, odprtih za navedene proizvode od tega datuma v skladu s Prilogo II k Uredbi (ES) št. 747/2001, kakor je spremenjena s to uredbo, se upoštevajo količine paradižnikov iz oznake KN 07020000, ki so bile v skladu z Uredbo (ES) št. 747/2001 sproščene v prosti promet v Skupnosti od 1. oktobra 2003 v okviru tarifnih kvot z zaporednimi številkami 09.1116, 09.1189 in 09.1190.
Člen 3
Ta uredba začne veljati na dan objave v Uradnem listu Evropske unije.
Uporablja se od 1. januarja 2004 z izjemo tarifnih kvot, navedenih v tretjem in četrtem odstavku.
Tarifne kvote pod zaporedno št. 09.1104 za paradižnike z oznako KN 07020000 se uporabljajo od 1. oktobra 2003.
Tarifne kvote pod zaporedno št. 09.1112 za paradižnike z oznako KN 07020000 se uporabljajo od 1. novembra 2003.
Ta uredba je v celoti zavezujoča in se neposredno uporablja v vseh državah članicah.
V Bruslju, 9. januarja 2004

Labels: 3
18
6